

VLADA REPUBLIKE HRVATSKE

Zagreb, 3. lipnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osiguranju zaliha plina na teritoriju Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16, 116/18), članka 117. Zakona o proračunu (Narodne novine, br. 144/21) i članka 53. i 54. Zakona o izvršavanju Državnog proračuna Republike Hrvatske za 2022. godinu (Narodne novine br. 62/22), a u vezi s Odlukom o donošenju Plana intervencije o mjerama zaštite sigurnosti opskrbe plinom Republike Hrvatske (Narodne novine, br. 78/14) Vlada Republike Hrvatske je na sjednici održanoj \_\_\_\_\_\_\_ donijela

**ODLUKU**

**O OSIGURANJU ZALIHA PLINA NA TERITORIJU REPUBLIKE HRVATSKE**

**I**.

Zadužuje se Hrvatska elektroprivreda d.d. (u daljnjem tekstu HEP d.d.) da, radi osiguranja zaliha plina na teritoriju Republike Hrvatske, osigura količine plina u iznosu od 270,83 milijuna m3, te da predmetnu količinu utisnu u sustav skladišta plina operatora Podzemno skladište plina d.o.o. (u daljnjem tekstu: PSP d.o.o.).

**II.**

(1) U svrhu osiguranja potrebne količine plina iz točke I. ove Odluke odobrava se kreditno zaduženje HEP-u d.d. kod komercijalnih banaka do iznosa od 400 milijuna eura.

(2) Republika Hrvatska izdat će državno jamstvo HEP-u d.d. za kreditno zaduženje iz stavka 1. ove točke.

(3) Obvezuje se HEP d.d.. da otplati kredit iz stavka 1. ove točke do njegove konačne otplate i u slučaju promjene vlasničkih odnosa korisnika kredita**.**

**III.**

Plinom iz točke I. ove Odluke raspolaže HEP d.d. sukladno nalozima Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske (u daljnjem tekstu: Krizni tim).

**IV.**

U Državnom proračunu Republike Hrvatske u razdjelu 077 Ministarstva gospodarstva i održivog razvoja osigurati će se sredstva HEP-u d.d. za pokrivanje razlike između nabavne i tržišne prodajne cijene plina iz točke I. ove Odluke, troškova skladištenja i troškova financiranja.

**V.**

(1) Korisnici sustava skladišta plina, dužni su napuniti skladište plinom u količini od 63 % od svog ukupno zakupljenog skladišnog kapaciteta plina do 1. kolovoza 2022., odnosno dužni su napuniti skladište plinom u količini od 74 % od svog ukupno zakupljenog skladišnoga kapaciteta do 1. listopada 2022.

(2) Količine iz stavka 1. ove Odluke mogu odstupati najviše do 5%.

**VI.**

## PSP d.o.o. dužan je do 5. kolovoza 2022., odnosno do 5. listopada 2022., obavijestiti Krizni tim o popunjenosti skladišnih kapaciteta plina za korisnike sustava skladišta plina iz točke V. ove Odluke.

**VII.**

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

Predsjednik  
**mr. sc. Andrej Plenković,**v. r.

**OBRAZLOŽENJE**

Ovom se Odlukom **z**adužuje Hrvatska elektroprivreda d.d. (u daljnjem tekstu HEP d.d.) da, radi osiguranja zaliha plina na teritoriju Republike Hrvatske, osigura količine plina u iznosu od 270,83 milijuna m3, te da predmetnu količinu utisnu u sustav skladišta plina operatora Podzemno skladište plina d.o.o. U svrhu osiguranja nabave potrebne količine plina, HEP-u d.d. se odobrava kreditno zaduženje u iznosu do 400 milijuna eura kod komercijalnih banaka. Republika Hrvatska izdat će državno jamstvo HEP-u d.d. za predmetno kreditno zaduženje u iznosu do 400 milijuna eura. Količinom plina utvrđenom ovom Odlukom raspolaže HEP d.d. sukladno nalozima Kriznog tima odgovornog za provedbu Plana intervencije o mjerama zaštite sigurnosti opskrbe plinom Republike Hrvatske. U Državnom proračunu Republike Hrvatske u razdjelu 077 Ministarstva gospodarstva i održivog razvoja osigurati će se sredstva HEP-u d.d. za pokrivanje razlike između nabavne i tržišne prodajne cijene plina iz točke I. ove Odluke, troškova skladištenja i troškova financiranja.

Korisnici sustava skladišta plina, su tvrtke E.ON Plin d.o.o., PPD d.o.o., MET d.o.o., HEP d.d., INA d.d., Međimurje-plin d.o.o i GEOPLIN d.o.o. koje imaju zakupljene određene količine skladišnog kapaciteta, ovisno o iskazanim potrebama.

Kako bi se osigurala dostatna zaliha plina na teritoriju Republike Hrvatske ovom Odlukom određuje se da su korisnici sustava skladišta plina, dužni napuniti skladište plinom u količini od 63 % od svog ukupno zakupljenog skladišnog kapaciteta plina do 1. kolovoza 2022., odnosno dužni su napuniti skladište plinom u količini od 74 % od svog ukupno zakupljenog skladišnoga kapaciteta do 1. listopada 2022. Navedene količine mogu odstupati najviše do 5% kako bi se osiguralo ispunjenje krivulje punjenja na način da se do 1. studenog 2022. skladište plinom napuni do 90% od zakupljenog skladišnog kapaciteta. Operator sustava skladišta plina, PSP d.o.o. dužan je do 5. kolovoza2022. godine, odnosno do 5. listopada 2022. godine, obavijestiti Krizni tim o popunjenosti skladišnih kapaciteta plina za korisnike sustava skladišta plina.